Je Guyz, chevaliers, de Meges, fais savoir à touz... que j’ay vendu et outroié permaignablement, pour moy et pour les miens, à la noble dame Lore, fame çay en arriers le noble baron Jehan, conte de Bourgoigne et signour de Salins, toutes les quereles et toutes les actions que je avoie ne pooie avoir à Perret, dit Golart, des Communailles, et est à savoir en heritaiges, en prel, en champs, en chasaux, en maisons, en gagieres, en muebles et non muebles, pour quinze livres de viennois que la dame dessus nommée m’a paié en bons deniers nombré pour la vendue dessus nommée. Et doit tenir en bone pax la dame dessus nommée toute la terre et toute la possession que lidiz Galart (sic) tenoit devant ce que il fut partiz de mon frere, et la quarte partie dou clous qui est assise en Communailles, devant la maison à Prevoire dou Bois, et ay covent, per ma foy corporelment [donnée], garantir toutes les choses dessus nommées à la dame dessus nommée. En tesmoignaige de laquel chose, j’ay mis mon seal pendant en ces lettres... Ce fut fait l’an mil CC septante et cinc, ou mois de juin.